b'\n_START_ARTICLE_\nMagnezija na Meandru\n_START_SECTION_\nZgodovina\n_START_PARAGRAPH_\nMagnezija je kmalu dosegla veliko mo\xc4\x8d in blaginjo, da bi se lahko uprla celo izzivom   Efeza. Mesto so kljub temu med letoma 726 pr. n. \xc5\xa1t. in 660 pr. n. \xc5\xa1t. zavzeli in uni\xc4\x8dili Himerijci. Opusto\xc5\xa1eno mesto so  kmalu zatem obnovili Milejci, po Atenejevem mnenju pa Efe\xc5\xbeani.  Magnezija je bila ob\xc4\x8dasno sede\xc5\xbe perzijskih satrapov Lidije._NEWLINE_V 5. stoletju pr. n. \xc5\xa1t. je izgnani Atenec Temistokles, zmagovalec v pomorski bitki s Perzijci pri Salamini, pri\xc5\xa1el v Perzijo in se ponudil v slu\xc5\xbebo kralju Artakserksu I. Kralj mu je podelil oblast v Magneziji, da bi podprl njegovo dru\xc5\xbeino. _NEWLINE_V rimskem obdobju je bila Magnezija potem, ko je bil Antioh III. Veliki  potisnjen proti vzhodu, priklju\xc4\x8dena k Pergamovemu kraljestvu. Zgleda, da je potem za\xc4\x8dela propadati, vendar jo \xc5\xa1e vedno, \xc4\x8deprav redko, omenjajo Plinij Starej\xc5\xa1i, Tacit in Hierokles med \xc5\xa1kofijami v rimski provinci Aziji. Zgleda, da se je v tem obdobju nekaj \xc4\x8dasa imenovala Meandropolis. Obstoj mesta je dokumentiran na kovancih cesarjev  Avrelijev in Galiena.\n_START_SECTION_\nArheolo\xc5\xa1ka izkopavanja\n_START_PARAGRAPH_\nPrva izkopavanja na arheolo\xc5\xa1kem najdi\xc5\xa1\xc4\x8du so leta 1891 in 1893 opravili nem\xc5\xa1ki arheologi pod vodstvom Carla Humanna, slavnega odkritelja Pergamonskega oltarja. V 21 mesecih izkopavanj so odkrili \xc5\xa1e Artemidin tempelj, agoro, Zevsov tempelj in peritaneion. Izkopavanja so se nadaljevala skoraj sto let kasneje leta 1984 pod pokroviteljstvom tur\xc5\xa1kega Ministrstva za kulturo in vodstvom  Orhana Bing\xc3\xb6la z Univerze v Ankari._NEWLINE_Najdbe so razstavljene v Istanbulu, Aydinu, Berlinu in Parizu. Kopiji portika (pronaos) Zevsovega templja in dela Artemidinega templja sta razstavljeni  v  Pergamonskem muzeju v Berlinu. Ve\xc4\x8dina arhitekturnih ostankov Magnezije so v daljni preteklosti  uni\xc4\x8dili doma\xc4\x8di proizvajalci apna. Dobro ohranjene ostanke  Zevsovega templja so po zaklju\xc4\x8dku Humannovih izkopavanj uni\xc4\x8dili doma\xc4\x8di prebivalci.'